
[bookmark: _GoBack]Ny struktur for bachelor i pedagogikk
Flere forhold spiller inn når studiestrukturen skal utformes. Det er både faglige krav, ressurser vi har til rådighet og andre rammebetingelser. Det er et mål at porteføljen skal ha et omfang som tilsvarer instituttets ressurser, dvs at undervisningen kan dekkes av våre ansatte. Organiseringen av undervisning og vurderingsordninger på de enkelte emnene påvirker også ressursbruken. Ved utforming av studiestrukturen må også hver enkelt emneansvarlig vurdere hva som er den mest hensiktsmessige organiseringen av hvert enkelt emne.
UiOs krav til graden bachelor (Forskrift om studier og eksamener ved UiO §2.1) :
«(1) Ved Universitetet i Oslo kan graden bachelor oppnås på bakgrunn av et treårig studieprogram, tilsvarende 180 studiepoeng, inklusive:
· examen philosophicum (10 studiepoeng)
· examen facultatum (10 studiepoeng)
· programdefinerte emner (minst 120 studiepoeng)
· eventuelt emner (inntil 40 studiepoeng) som kan velges fritt
når studieprogrammet har sin faglige tyngde innen fagområder ved Det teologiske fakultet, Det juridiske fakultet, Det medisinske fakultet, Det humanistiske fakultet, Det samfunnsvitenskapelige fakultet eller Det utdanningsvitenskapelige fakultet.»
Studiestrukturen må støtte opp om det som er ønsket læringsutbytte for studieprogrammet. Det er naturlig at målene for studieprogrammet også tas opp til diskusjon når strukturen skal vurderes. I dagens programplan er læringsutbyttet beskrevet på følgende måte:
Læringsutbyttebeskrivelsen for bachelorprogrammet i pedagogikk
«På dette studiet lærer du om pedagogikkfagets sentrale begreper og blir kjent med fagets ulike perspektiver.
Kunnskap
du skal kunne
· redegjøre for de pedagogiske  prosessene danning, oppdragelse, undervisning og læring
· analysere disse pedagogiske prosessene på individ-, institusjons og samfunnsnivå
· forklare forholdet mellom disse prosessene
· forklare hvordan mennesker utvikler seg i samspill med andre, i kultur og samfunn
· redegjøre for og forklare enkeltmenneskets læring og kunnskapsprosesser i skole og arbeidsliv
· vise innsikt i brytninger mellom den institusjonaliserte utdanningen og de andre arenaene og virksomhetsformene barn og unge deltar i
· vise innsikt i brytninger mellom de ulike kulturelle og teknologiske redskaper barns og unges virksomhet uttrykkes i
· ha kjennskap til pedagogisk forskningsaktivitet
· kritisk analysere og vurdere pedagogiske problemstillinger i et vitenskapelig perspektiv
Ferdigheter
du skal kunne
· dokumentere gode kommunikative ferdigheter
· vise gode organisatoriske evner
· vise evne til faglig samarbeid
· dokumenter gode ferdigheter i akademisk skriving
Generell kompetanse
du skal kunne  
· dokumentere bred akademisk kompetanse innenfor det pedagogiske fag- og forskningsfeltet
· ha analytisk kompetanse rettet mot ulike pedagogiske praksisfelt
· ut fra et teoretisk grunnlag kunne analysere hvordan enkeltmennesker lærer og utvikler seg som individer og i relasjon til det samfunn og den kultur de vokser opp i
· vise åpenhet for ulike tilnærmingsmåter i pedagogisk forskning
· lese og forholde deg kritisk til forskningslitteratur»

Forslag til løp for bachelor i pedagogikk- basert på diskusjonene i Porteføljeutvalget og innspill på sommerseminar.

Programdefinerte emner 150 stp:
Innføringsemer- til sammen 40 stp fordelt på 1. og andre semester- obligatorisk for alle.
Metodeemner på til sammen 20 stp fordelt på 3. og 4. semester – obligatorisk for alle.
Valgfri fordypning innen pedagogikk: 40 stp fordelt på 3. og 4. semester- alle må ta minst 40 stp.
Avsluttende fordypning med bacheloroppgaven 30 stp. i 6. semester- obligatorisk for alle.
Mer om innføringsemner:
Innføringsemnene skal ikke lenger være felles for spesialpedagogikk og pedagogikk. Dette gir en anledning til å tenke gjennom på nytt hva som skal være faglig «minste felles multiplum» for kandidater som fullfører bachelor i pedagogikk og hvordan denne delen av studiet skal organiseres. Innføringsemnene skal sammen med exfac og exphil også lære opp studentene i grunnleggende studieferdigheter som studieteknikk og krav til akademisk skriving. Innføringsemnenes organisering betyr mye for frafall fra studiet. 
Mer om metodeemner
Det har lenge vært et ønske om å styrke nivået på metodeforståelsen hos kandidater med bachelor i pedagogikk. Ved å øke fra 10 til 20 stp. i obligatoriske emner i metode vil man oppnå dette. Dagens emne må omarbeides og de to emnene samkjøres.
Mer om selvvalgt fordypning i pedagogikk:
Det er et mål at porteføljen skal ha et omfang som tilsvarer instituttets ressurser og at de emner som tilbys ikke skal baseres på enkeltpersoner. Det faglige tilbudet skal avspeile viktige områder innen instituttets faglige prioriteringer og profesjonsorienteringene i utdanningene.* Studentene velger anbefalte fordypninger innen pedagogisk psykologi, allmenn pedagogikk og arbeidslivslæring og læringsdesign. Oversikten under tar utgangspunkt i dagens emner. Disse kan omarbeides og omstruktureres i den endelige versjonen. 
	pedagogisk psykologi
	allmenn pedagogikk
	arbeidslivslæring og læringsdesign

	Personlighets- og utviklingspsykologi
	Demokrati- danning-globalt medborgerskap 
	Organisasjonslæring

	Motivasjon og læring
	Utdanning i endring /Utdanningspolitikk og reformer
	Arbeidslivspedagogikk

	Barn,språk og tekstforståelse
	Undervisning og læreprosesser
	Læring og digital teknologi

	Minoritetsspråklige elever, tilpasset opplæring og pedagogisk, psykologisk rådgivning
	Barn- og ungdomskunnskap/ Flerkulturell pedagogikk (sosiologisk perspektiv)
	Ett emne fra en av de andre gruppene.



Emnene som tilbys i fordypningene bør tilbys til pedagogikk-studenter først og fremst. Det finnes ulike løsninger for hvordan det kan gjøres. De kan være eksklusive for ped-studenter, eller de kan prioritere ped-studenter høyest, men være åpne for andre søkere. Emnene kan også tilbys som frie emner basert på kapasitet. Totalt må emnene ha kapasitet til å gi ca.150 studenter 40 stp, dvs ca.300 plasser på 10 stp. emnene. Erfaringsmessig er det en skjevfordeling mellom emner og studentenes valg. Vi bør derfor tenke gjennom hvor stor kapasitet hvert emne skal ha, om de skal tilbys både i vår og høstsemesteret og i hvilken grad vi skal garantere at studentene får sine ønsker innfridd. 
Emner som kan velges fritt 30 stp: 
30 stp frie emner som eventuelt kan tas på utveksling. Anbefalt semester er 5. semester.  
Mer om avsluttende fordypning
Dagens avsluttende fordypning med bacheloroppgave (PED3001) kan beholdes som den er hvis vi ønsker det. I dag følger alle studenter den samme undervisningen og fellespensum. De velger fordypning innen et område (læring og utvikling/undervisning og danning/oppdragelse og sosialisering) gjennom oppgaven og selvvalgt litteratur. Når vi innfører fordypninger i 3. og 4. semester bør vi vurdere om det er ønskelig å endre opplegget for den avsluttende fordypningen og bacheloroppgaven. 
Mer om fleksibilitet i studieopplegget.
De fleste studenter vil følge et anbefalt studieløp nokså slavisk. Erfaringsmessig er det likevel mange studenter som blir forsinket i studieløpet grunnet dårlige resultater, sykdom, foreldrepermisjon og andre livshendelser. Mange har også studert tidligere og kan derfor få fritak fra deler av studiet (gjelder særlig frie emner, ex.phil og ex.fac). Når det gjelder frie emner, er det mange emner som kun tilbys i enten i vår eller i høstsemesteret. Når det gjelder utveksling, kan det variere om det er gunstig å reise til et bestemt sted i høst- eller vårsemesteret grunnet de ulike studiestedenes semesterstruktur. Derfor bør vi vurdere om de to siste semestrene bør være fleksible slik at studentene kan frie emner i 5. eller 6. semester og avsluttende fordypning i 5. eller 6. semester.

*Antallet emner skal reduseres. Hvor mye? fra dagens 17 til 12? Fra dagens 10/11 pr. semester til 6-9?

